Stop bakleiery tussen sibbe - Jou Gesin | Solidariteit WêreldJou Gesin | Solidariteit Wêreld
Tuis › Artikels › Stop bakleiery tussen sibbe
Selfs die liefste boeties en sussies baklei soms. Daar is gevind dat konflik tussen sibbe tot agt keer in 'n uur kan voorkom, dat susterpare geneig is om beter vriende vir mekaar te wees, en dat daar gewoonlik meer konflik voorkom wanneer een van die sibbe 'n seun is.
Daar bestaan ongelukkig nie 'n towerstaffie wat ouers kan swaai of selfs 'n vyfpuntplan wat konflik tussen sibbe kan laat verdwyn nie. Daar is egter goeie nuus in die feit dat hierdie struwelinge heeltemal normaal is, en eintlik tot jou kinders se ontwikkeling bydra. Dit help kinders om uit te werk wat uniek en spesiaal is aan hulleself. Hierdie proses staan as differensiasie bekend.
Ouers sal nie konflik kan elimineer nie, maar daar is wel strategieë om die bakleiery te verminder en harmonie aan te moedig.
Ouers is geneig om die jonger sibbe te beskerm teen die oueres. Dit is belangrik om neutraal te bly en alle betrokke kinders oor die selfde kam te skeer. In gevalle waar die ouers altyd een kind se kant kies, word die verhouding benadeel en sal die sibbe minder tyd by mekaar wil spandeer. Vra liewer: "Wat het hier gebeur?" in plaas van: "Het jy weer jou suster seergemaak?" Kinders moet voel dat jy die beste van hulle elkeen glo.
Kinders moet leer hoe om konflik te hanteer en probleme op te los. Dit is beter as ouers so vêr as moontlik probeer om nie in te meng nie. Gryp wel in as die konflik gewelddadig raak. 'n Goeie tyd om konflikhantering te bespreek, is wanneer almal kalm en rustig is, nie wanneer daar 'n bakleiery aan die gang is nie. Moedig jou kinders aan om probleme te bespreek sonder om mekaar te blameer of die vinger te wys, en om op gepaste en respekvolle maniere oor hul gevoelens te praat.
Kinders moenie voel dat ouers hulle met mekaar vergelyk nie. Niemand hou daarvan om te voel dat hulle geweeg word en net altyd te lig bevind word nie. Prys jou kind vir persoonlike prestasies met betrekking tot haarself en nie in vergelyking met 'n broer of suster nie. Elke kind kan voel dat sy spesiaal is in die oë van haar ouers.
Gesels met jou kinders oor die wonderlike band wat tussen sibbe bestaan. Moedig hulle aan om hierdie band te bou en te koester, om altyd daar te wees vir mekaar en empaties teenoor mekaar op te tree.
Die groot verantwoordelikheid wat ouers altyd dra, is om 'n voorbeeld te wees wat die moeite werd is om te volg. Navorsing toon dat huwelikskonflik en vyandigheid van 'n ouer teenoor 'n kind 'n negatiewe impak op die verhoudings tussen sibbe het. Dit is onrealisties om te verwag dat almal oor die weg gaan kom. Ouers moet egter hulle bes doen om goeie konflikhantering aan hulle kinders te demonstreer. Dit is onaanvaarbaar om afbrekend teenoor mekaar te wees of op mekaar te skree.
Wees altyd op die uitkyk vir positiewe interaksies tussen jou kinders en prys hulle daarvoor. Daar is gevind dat dit voordeliger vir sibbeverhoudings is as straf. Jy kan hulle ook sommer beloon vir hierdie goeie gedrag.
Konflik tussen sibbe neem gewoonlik af wanneer hulle meer volwasse begin word in hulle tienerjare. Daar is dus hoop op die horison. Indien negatiewe konflik egter almal negatief beїnvloed of een van jou kinders onder die slegte behandeling van 'n ander een lei, moet die gesin berading sterk oorweeg.
Psychology Today: https://www.psychologytoday.com/za/blog/parenting-translator/202107/7-evidence-based-ways-stop-sibling-fighting
The South African College of Applied Psychology: https://www.sacap.edu.za/blog/applied-psychology/sibling-rivalry/
Ask dr Sears: https://www.askdrsears.com/topics/parenting/discipline-behavior/bothersome-behaviors/sibling-rivalry/20-tips-stop-quibbling/
Melbourne Child Psychology: https://www.melbournechildpsychology.com.au/blog/how-to-reduce-sibling-rivalry/